b'\n_START_ARTICLE_\nMiss Jenny Love\n_START_SECTION_\n1. dejanje\n_START_PARAGRAPH_\nWilliam Love je bil pred \xc5\xa1estnajstimi leti ubil brata svoje \xc5\xbeene, zapustil dru\xc5\xbeino v bedi ter se pod privzetim imenom Sudderley skril na osamljenem posestvu na \xc5\xa0kotskem. Herington, ki ve za njegov zlo\xc4\x8din, je njegovo h\xc4\x8der Jenny v katero je strastno zaljubljen ugrabil materi in jo do poroke izo\xc4\x8dil Sudderleyevemu varstvu; obenem je Warforda napeljal na umor Sandwella, Jennyjinega ljubimca. Toda Sandwell je morilski napad pre\xc5\xbeivel, zvedel, kje je Jenny, in v dru\xc5\xbebi prijatelja opreza okrog gradu. Za h\xc4\x8derkino usodo zve tudi Sara, besna in obupana prehiti na grad in pretreseno zve, da bo Lord Jenny \xc5\xbee naslednji dan odpeljal na svoj dom v Eddinburg.\n_START_SECTION_\n2. dejanje\n_START_PARAGRAPH_\nJenny iz vsega srca ljubi Sandwella, Herington je zanjo peklenska prikazen, ne privo\xc5\xa1\xc4\x8di mu niti pogleda. Warworda silovito preganja vest, svoj zlo\xc4\x8din ho\xc4\x8de odkupiti z lastno smrtjo, toda Sara, ki ji je priznal svoje dejanje, ga prepri\xc4\x8da, naj raje \xc5\xbeivi in Jenny pomaga do re\xc5\xa1itve. V \xc5\xbeelji po o\xc4\x8di\xc5\xa1\xc4\x8denju se Warford odlo\xc4\x8di, da bo pono\xc4\x8di Sandwellu pripeljal Jenny ter si izprosil slavo in smrt iz njegove roke.\n_START_SECTION_\n3. dejanje\n_START_PARAGRAPH_\nHerington s Sundom naklepa dvojni umr: Warfornd naj \xc5\xa1e to no\xc4\x8d ubije Sandwella, nato naj tudi sam pade pod no\xc5\xbeem najetega roparja. Grobo zavrne Sudderleya, ki ga roti, naj mu ne odpelje h\xc4\x8dere: nikogar ne bo trpel na svoji poti, bojijo naj se ga vsi!" Sudderley do\xc5\xbeivlja pravi pekel, trga se med strahom pred razkritjem svojega zlo\xc4\x8dina, krivdo, ljubeznijo do \xc5\xbeene in h\xc4\x8dere. Ko ga Sara in Jenny prosita, naj jima pomaga pri begu, njegova stiska prikipi do vrhunca. Sara, ki misli, da njuno pro\xc5\xa1njo odklanja, potegne bodalo, da bi ubila h\xc4\x8der in sebe. Sudderley ves iz sebe ponudi pomo\xc4\x8d, skupaj bodo zapustili \xc5\xa0kotsko. Toda Sari so se odprle o\xc4\x8di, spozna, da je on morilec njenega brata, na njegovo glavo je razpisana nagrada, nikamor ne sme iz svojega skrivali\xc5\xa1\xc4\x8da, sicer ga \xc4\x8daka mori\xc5\xa1\xc4\x8de ... Misel na beg je pokopana, \xc5\xbeenskama ostane le \xc5\xa1e obup. Warford sklene, da bo kljub vsemu storil svojo dol\xc5\xbenost; Heringtonu se ka\xc5\xbee poln sovra\xc5\xa1tva in \xc5\xbeelje po krvi, \xc5\xbeeli pa si le Sandwellovo kletev in svojo smrt.\n_START_SECTION_\n4. dejanje\n_START_PARAGRAPH_\nWarford pono\xc4\x8di v gozdu pri\xc4\x8daka Sandwella, poklekne preden n a prosi, naj ga ubije. Toda Sandwell tega ne zmore, ustreli mimo in prijatelja objame; ta mu pove, da je Jenny \xc5\xbee na poti v Edinburg in Sandwell kot brez uma odhiti. Vtem Sund napoti roparje po Warfordovi sledi, saj misli, da je ta s Sandwellom \xc5\xbee opravil. Roparji Warforda smrtno ranijo, on pa v zmedenosti izpove, da je njegov morilec Sandwell. Sudderleyevi slu\xc5\xbeabniki, ki bi morali restre\xc4\x8di Heringtona, Sendwella in Hartwicha primejo in ju tirajo pred sodnike. Sudderley se odpravi za njimi, Sund pa, ki se je bil med dogajanjem potuhnil, hiti k Heringtonu, premi\xc5\xa1ljujo\xc4\x8d, kak\xc5\xa1na zgodba bi bila lordu najbolj v\xc5\xa1e\xc4\x8d.\n_START_SECTION_\n5. dejanje\n_START_PARAGRAPH_\nHerington besni v svojem domu: moril je brez pomislekov, se udajal nasladi sovra\xc5\xa1tva in ma\xc5\xa1\xc4\x8devanja, pa si ni primoril niti pogleda - Jenny le\xc5\xbei v globokem, smrtnem spanju ... Priplazi se Sund z zgodbico, kako sta Warford in Sandwell umrla, klicala Heringtonovo in Jennyjino ime ... Lord u\xc5\xbeiva, izziva pekel, naj ga dvigne v vi\xc5\xa1ine in strmoglavi v globine - le medel ne biti, le pogrezati se ne! Pride \xc4\x8dastnik: eden od lordovih slug je obto\xc5\xbeen umra, lord naj ga izro\xc4\x8di! Herington potegne me\xc4\x8d, toda \xc4\x8dastnik ga v boju razoro\xc5\xbei in se umakne k stra\xc5\xbei, ki je obkolila grad. Herington besni, ne trpi mej svoji morilski sli; \xc5\xbee ho\xc4\x8de ubiti Sunda, a mu je sluga preneznaten, izro\xc4\x8di ga stra\xc5\xbei. Sund mu napove ma\xc5\xa1\xc4\x8devalca: Sandwella. Na to ime plane Jenny iz svoje otrplosti: kje, kje je njen ljubi? Lord ji sadisti\xc4\x8dno pove, da je mrtev, da je sam njegov morilec, in Jenny omahne v omedlevice in privide. Herington jo ho\xc4\x8de v obupani sli ubiti, tedaj pa ga Sudderley, ki je bil skrivaj vstopil, zabode. \xc4\x8castnik v njem prepozna zlo\xc4\x8dinca Loveja, pokli\xc4\x8de stra\xc5\xbeo, ob enem pa planeta v dvorano Sara in Sandwell s prijateljem. Jenny omahne ljubemu v objem in od silovitih \xc4\x8dustvenih pretresov umre. Sara mo\xc5\xbeu odpusti, v solzah se poslovita, Sandwell pa zgrabi za me\xc4\x8d, da bi si ga pognal v srce. Toda prijatelj ga zadr\xc5\xbei: dovolj je \xc5\xbee mrtvih! Sandwell se obupan zgrudi ob Jennyjinem truplu.\n_START_SECTION_\nVir povzetka\n_START_PARAGRAPH_\nObnova citirana po: Alenka Goljev\xc5\xa1\xc4\x8dek: Vsebine dram. Taras Kermauner, Zlo in sila kot izvor. Ljubljana: Slovenski gledali\xc5\xa1ki muzej, 1999._NEWLINE_ Portal:Literatura'